b'\n_START_ARTICLE_\nCasper (Wyoming)\n_START_SECTION_\nMaantiede\n_START_PARAGRAPH_\nCasper sijaitsee keskell\xc3\xa4 Wyomingin osavaltion it\xc3\xa4osaa Casper Mountain-vuoren juurella ja North Platte-joen varrella. L\xc3\xa4hist\xc3\xb6ll\xc3\xa4 l\xc3\xa4nness\xc3\xa4 ovat Kalliovuoriin kuuluvat Laramie Mountains-vuoret ja id\xc3\xa4ss\xc3\xa4 avautuu tasanko. Casperin korkeus merenpinnasta on 1\xc2\xa0570 metri\xc3\xa4. Jonkin matkan p\xc3\xa4\xc3\xa4ss\xc3\xa4 kaupunista sijaitsevat Grand Tetonin ja Yellowstonen kansallispuistot.\n_START_SECTION_\nHistoria\n_START_PARAGRAPH_\nEnnen eurooppalaisten saapumista nykyisen Casperin l\xc3\xa4hialueella vaikutti useita eri tasankointiaanikansoja, kuten arapahot, siouxit, crow\xe2\x80\x99t, mustajalat, kiowat, cheyennet ja shoshonit. Monet alueen intiaaneista mets\xc3\xa4stiv\xc3\xa4t alueella liikkuneita biisoneja. Vuodesta 1812 l\xc3\xa4htien alueella alkoi liikkua turkistenmets\xc3\xa4st\xc3\xa4ji\xc3\xa4 ja niin sanottu Oregon Trail reitti mantereen l\xc3\xa4pi muodostui vuonna 1823. Casperista oli muodostunut useiden eri pienempien kulkureittien yhtym\xc3\xa4kohta vuoteen 1847 menness\xc3\xa4. Reittej\xc3\xa4 k\xc3\xa4yttiv\xc3\xa4t esimerkiksi mormonit heid\xc3\xa4n muuttaessaan kohti nykyist\xc3\xa4 Utahin osavaltiota. Reittej\xc3\xa4 k\xc3\xa4ytt\xc3\xa4ville perustettiin lauttaliikennett\xc3\xa4 North Platte-joen yli ja vuonna 1859 paikalle perustettiin kauppa-asema. Siirtolaisten kasvava m\xc3\xa4\xc3\xa4r\xc3\xa4 johti yhteenottoihin paikallisten intiaanien kanssa. Vuonna 1865 yhdess\xc3\xa4 intiaanien kanssa k\xc3\xa4ydyss\xc3\xa4 yhteenotossa sai surmansa Yhdysvaltain armeijan luutnantti Caspar Collins. Vuonna 1888 paikalla tyuolloin sijainnut telttakaupunki sai nimen Casper Casparin mukaan, joskin kirjoitusvirheen takia hieman v\xc3\xa4\xc3\xa4r\xc3\xa4ss\xc3\xa4 muodossa. Casper oli tyypillinen villin l\xc3\xa4nnen kaupunki, jonka p\xc3\xa4\xc3\xa4katua reunustivat saluunat ja joka houkutteli paikalle sekalaisen joukon siirtolaisia ja lainsuojattomia._NEWLINE_Vuonna 1889 l\xc3\xa4hell\xc3\xa4 Casperia sijainneelta Salt Creek Fieldin alueelta l\xc3\xb6ydettiin maa\xc3\xb6ljy\xc3\xa4. L\xc3\xb6yt\xc3\xb6 veti puoleensa suuren m\xc3\xa4\xc3\xa4r\xc3\xa4n uusia siirtolaisia, jotka pyrkiv\xc3\xa4t rikastumaan luonnonvaroilla. Paikallisilla viranomaisilla oli vaikeuksia hallita tilannetta. Prostituution kitkemiseksi naisia kiellettiin liikkumasta p\xc3\xa4\xc3\xa4kadun saluunojen varrella ja aseiden tulittaminen kaupungin alueella kiellettiin. Talous kuitenkin kukoisti ja paikalliset kaavailivat Casperista osavaltion p\xc3\xa4\xc3\xa4kaupunkia. \xc3\x96ljyn ajama talous ajautui kuitenkin huomattaviin vaikeuksiin 1930-luvun laman my\xc3\xb6t\xc3\xa4. Kaupunki menetti nopeasti l\xc3\xa4hes puolet asukkaistaan, eik\xc3\xa4 se toipunut ennen kuin toinen maailmansota kasvatti j\xc3\xa4lleen \xc3\xb6ljyn hintaa. \xc3\x96ljyn ja maakaasun hinnan nousu- ja laskusuhdanteet vaikuttivat kaupunkiin samaan tapaan viel\xc3\xa4 tulevina vuosikymmenin\xc3\xa4kin. Suuri isku kaupungille oli sen \xc3\xb6ljynjalostamon sulkeminen vuonna 1991. Kaupoungin taloutta alettiin t\xc3\xa4m\xc3\xa4n j\xc3\xa4lkeen monipuolistamaan panostamalla esimerkiksi turismiin ja palveluihin. Verotusta uudistettiin ja kaupunin historiallisia rakennuksia on kunnostettu. \xc3\x96ljynjalostamonkin toiminta saatiin k\xc3\xa4ynnistym\xc3\xa4\xc3\xa4n uudelleen vuonna 1998.\n_START_SECTION_\nTalous\n_START_PARAGRAPH_\nCasper sijaitsee l\xc3\xa4hell\xc3\xa4 Kalliovuorten suuria luonnonvarojen esiintymi\xc3\xa4, mik\xc3\xa4 on houkutellut kaupunkiin n\xc3\xa4it\xc3\xa4 hy\xc3\xb6dynt\xc3\xa4vien yritysten toimintaa. Sinclair Casper Oil-\xc3\xb6ljynjalostamo viereisess\xc3\xa4 Evansvilless\xc3\xa4 tuottaa nykyisin noin 25\xc2\xa0000 tynnyri\xc3\xa4 \xc3\xb6ljy\xc3\xa4 p\xc3\xa4ivitt\xc3\xa4in. \xc3\x96ljynjalostuksen lis\xc3\xa4ksi kaupunissa tuotetaan tavaraa \xc3\xb6ljy- ja maakaasukentille. L\xc3\xa4hist\xc3\xb6ll\xc3\xa4 kaivetaan my\xc3\xb6s uraania, hiilt\xc3\xa4 ja bentoniittia. Historiallisesti hyvin merkitt\xc3\xa4v\xc3\xa4ll\xc3\xa4 karjan ja lampaiden kasvatuksella on edelleen suuri merkitys alueen taloudelle. Kaupungissa on my\xc3\xb6s terveydenhoitopalveluja ja turismin m\xc3\xa4\xc3\xa4r\xc3\xa4 on kasvanut._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Casperissa aikav\xc3\xa4lill\xc3\xa4 2013\xe2\x80\x932017 olivat 60\xc2\xa0470 Yhdysvaltain dollaria ja henkil\xc3\xb6\xc3\xa4 kohden 31\xc2\xa0637 dollaria. 10,1\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nCasperin asukasluku oli vuoden 2010 v\xc3\xa4est\xc3\xb6nlaskennan mukaan 55\xc2\xa0316 ja vuoden 2017 arvion mukaan 57\xc2\xa0814. Suuremman metropolialueen asukasluku oli vuonna 2010 75\xc2\xa0450. Kaupungin asukkaista 92,7\xc2\xa0% oli taustaltaan valkoisia (latinot pois lukien 85,9\xc2\xa0%), 1,7\xc2\xa0% afroamerikkalaisia, 1\xc2\xa0% intiaaneja, 8,8\xc2\xa0% latinoja mist\xc3\xa4 tahansa rodusta ja 0,7\xc2\xa0% aasialaisia. 7,1\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 3,1\xc2\xa0% kaupungin asukkaista oli syntynyt ulkomailla.'